Gunn-Rita Dahle Flesjå

Gunn-Rita Dahle Flesjå (født 10. februar 1973) er en norsk tidligere terrengsyklist innen grenene rundbane (cross country) og maraton. Hun deltok i verdenscupen i terrengsykling fra 1995 til 2018 og vant verdenscupen sammenlagt fire ganger: i 2003, 2004, 2005 og 2006. Hun vant OL-gull i 2004 i Athen og har ti VM-gull: rundbane i 2002, 2004, 2005 og 2006 og maraton i 2004, 2005, 2006, 2008, 2013 og 2015. Hun har ni EM-gull (seks i rundbane, tre i maraton). Hun har til sammen 33 medaljer fra internasjonale mesterskap.

Hun har vært ranket som verdens beste terrengsyklist av Det internasjonale sykkelforbundet (UCI).

Biografi 
Flesjå kommer fra Bjørheimsbygd i Strand kommune og er bosatt i Smeaheia i Sandnes. Hun konkurrerte for Multivan Merida Biking Team/Sola Cykleklubb.

Hun begynte med terrengsykling og debuterte i verdenscupen i 1995. Hun representerte Norge under sommer-OL 1996 der hun syklet inn til fjerdeplass.
 
I 2000 fikk Flesjå og andre utøvere, deriblant Håkon Austad beskjed av Olympiatoppens leger at de hadde for lavt jerninnhold i blodet. De ble oppfordret til å sette sprøyter med høyt jerninnhold på seg selv. Både Flesjå og Austad ble jernforgiftet. Begge gikk glipp av OL 2000, og Austad la opp.

Hun mottok Porsgrunds Porselænsfabriks Ærespris i 2002.

I 2004-sesongen vant hun alle ritt hun stilte opp i og skaffet idretten sin stor publisitet i Norge da hun vant OL-gull i Athen. I 2004 ble hun tildelt Aftenpostens gullmedalje og hun ble kåret til «Årets kvinnelige idrettsutøver» for 2006 under Idrettsgallaen 2007 i Hamar OL-amfi.

Hun deltok i OL 2008 i Beijing, der hun brøt. Hun brøt også i OL 2012 i London.

45 år gammel tok hun sitt niende EM-gull da hun vant EM i maraton i Spilimbergo i april 2018. Hun deltok i sitt siste mesterskap da hun ble nummer fire i VM i maraton i september 2018 i Auronzo di Cadore i Italia. To år senere ble fjerdeplassen omgjort til bronse ettersom den opprinnelige sølvvinneren, østerrikske Christina Kollman-Forstner, ble diskvalifisert for doping. Flesjå mottok bronsemedaljen under VM 2020. Dette var hennes 33. medalje fra internasjonale mesterskap.

Hun har utdannelse i journalistikk ved Høgskolen i Stavanger og jobber i Trygg Trafikk.

Gunn-Rita Dahle Flesjå er gift med trener Kenneth Flesjå. Hun fikk en sønn 23. mars 2009.

Meritter 
 OL-gull i 2004 i Athen
  Verdensmester rundbane 2002, 2004, 2005 og 2006
  Sølvmedalje VM i rundbane 1998, 2012
 Verdensmester i maraton 2004, 2005, 2006, 2008, 2013 og 2015
  Europamester i rundbane 2002, 2003, 2004, 2005, 2011 og 2012
  Europamester i maraton 2006, 2009 og 2018.
  Norgesmester rundbane 1995, 1997, 1998, 1999, 2001, 2004, 2005, 2009, 2011, 2013, 2014, 2015, 2017 og 2018
 Nordisk mester rundbane 2005, 2004, 2003, 2001
 30 verdenscupseirer i karrieren
 4 sammenlagttitler i verdenscupen
 9 seirer i Birkebeinerrittet (2001, 2002, 2005, 2009 og 2016)
 3.-plass norsk mesterskap tempo (2001)
 7.-plass VM i terrengsykling 2011
10.-plass i OL 2016

Referanser

Eksterne lenker 
 
 
 

Norske terrengsyklister
Olympiske mestere for Norge
Verdensmestere i terrengsykling
Europamestere i terrengsykling
Nordiske mestere i rundbane
Norgesmestere i rundbane
Deltakere for Norge under Sommer-OL 1996
Syklister under Sommer-OL 1996
Medaljevinnere under Sommer-OL 2004
Deltakere for Norge under Sommer-OL 2004
Syklister under Sommer-OL 2004
Deltakere for Norge under Sommer-OL 2008
Syklister under Sommer-OL 2008
Deltakere for Norge under Sommer-OL 2012
Syklister under Sommer-OL 2012
Deltakere for Norge under Sommer-OL 2016
Syklister under Sommer-OL 2016
Vinnere av Birkebeinerrittet
Personer fra Strand kommune
Kongepokalvinnere i sykkelsport
Olympiske medaljevinnere i sykling